b"\n_START_ARTICLE_\nPeter \xc5\xbdi\xc5\xbea\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji v Ljublajani (1937) je tu za\xc4\x8del \xc5\xa1tudirati medicino, nadaljeval \xc5\xa1tudij v Beogradu in Zagrebu do 1943, ko je od\xc5\xa1el v partizane in bil sanitetni referent v zaledju in bojnih enotah. Po vojni je nadaljeval \xc5\xa1tudij v Zagrebu in ga 1947 kon\xc4\x8dal. Ostal je v voja\xc5\xa1ki slu\xc5\xbebi kot sanitetni na\xc4\x8delnik polka in divizije. Leta 1950 je bil kot sanitetni major preme\xc5\xa1\xc4\x8den v ljubljansko voja\xc5\xa1ko bolni\xc5\xa1nico, bil v letih 1952\xe2\x80\x931956 tu \xc5\xa1ef nevrolo\xc5\xa1kega odseka in na\xc4\x8delnik nevropsihiatri\xc4\x8dne slu\xc5\xbebe za ljubljansko vojno podro\xc4\x8dje. V letih 1950\xe2\x80\x931954 se je specializiral iz nevrologije in psihiatrije v Ljubljani in 1954 opravil specialisti\xc4\x8dni izpit v Beogradu. Po demobilizaciji 1956 je bil specialist nevropsihiater na nevrolo\xc5\xa1ki kliniki v Ljubljani, od 1957 tudi stalni konzultant-nevrolog na pediatri\xc4\x8dni kliniki. Leta 1968 je od\xc5\xa1el v Tripoli (Libija) kot strokovnjak Zveznega zavoda za mednarodno  tehni\xc4\x8dno pomo\xc4\x8d in vodil nevropsihiatri\xc4\x8dni dispanzer libijskega socialnega zavarovanja (INAS), 1972 se je vrnil, upokojil, a \xc5\xa1e naprej delal v bolnici dr. Petra Der\xc5\xbeaja v Ljubljani. Na ljubljanski Medicinski fakulteti je bil 1959 izvoljen za asistenta, 1962 za docenta (habilitacijsko delo Cervikalni sindrom) in 1966 za docenta za nevrologijo. V letih 1961\xe2\x80\x931968 je predaval nevrologijo tudi na oddelku za psihologijo ljubljanske Filozofske fakultete in od 1964 na Pedago\xc5\xa1ki akademiji v Ljubljani. Od 1958\xe2\x80\x931960 je bil podpredsednik nevropsihiatri\xc4\x8dne sekcije Slovenskega zdravni\xc5\xa1kega dru\xc5\xa1tva, od 1963 \xc4\x8dlan glavnega odbora Zdru\xc5\xbeenja jugoslovanskih psihiatrov in nevrologov. Strokovno se je izpopolnjeval 1958 v Nancyju in Parizu, 1963 na Dunaju. Aktivno se je udele\xc5\xbeil ve\xc4\x8d strokovnih  kongresov, npr.: Novi Sad (1952 in 1966), Pariz (1958), Sarajevo (1960). Prejel je 6 dr\xc5\xbeavnih odlikovanj. _NEWLINE_Napisal je u\xc4\x8dbenik Izbrana poglavja iz splo\xc5\xa1ne nevrologije (1964) ter ve\xc4\x8d razprav. Za Enciklopedijo m\xc3\xa9dico-chirurgicale (Pariz 1959) je prispeval sestavek Troubles vasculaires d'origine sympathique. Pisal je tudi poljudne \xc4\x8dlanke._NEWLINE_\xc5\xbdi\xc5\xbea je bil vzoren pedagog in \xc5\xa1iroko strokovno razgledan zdravnik. Spremljal je pota moderne nevrologije, jo sku\xc5\xa1al ustrezno razvijati in organizirati v ustanovi, kjer je deloval."